
আজ ভারত সফরে যাচ্ছেন ১০০ তরুণ
সমকাল প্রতিবেদক
ভারতের রাষ্ট্রপতি প্রণব মুখার্জির আমন্ত্রণে বাংলাদেশের ১০০ তরুণ আজ রোববার ভারত সফরে যাচ্ছেন। সাত দিনের সফরে তারা ভারতের রাজধানী নয়াদিলি্ল, আগ্রা, জয়পুর (রাজস্থান) ও পশ্চিমবঙ্গের শান্তিনিকেতনসহ ১২টি দর্শনীয় স্থান পরিদর্শন করবেন। এ সময় তারা দেশটির রাষ্ট্রপতি প্রণব মুখার্জিসহ সরকারের কয়েকজন গুরুত্বপূর্ণ মন্ত্রীর সঙ্গে সৌজন্য সাক্ষাৎ করবেন। 
আজ রোববার সকাল সোয়া ১০টায় জেট এয়ারওয়েজে করে দিলি্লর উদ্দেশে ঢাকা ত্যাগ করবে প্রতিনিধি দলটি। ভারতের যুব ও ক্রীড়া মন্ত্রণালয় এ সফরের আয়োজন করেছে। এ উপলক্ষে গতকাল গুলশানের ইন্দিরা গান্ধী কালচারাল সেন্টারে এক অনুষ্ঠানের আয়োজন করা হয়। অনুষ্ঠানে বাংলাদেশে নিযুক্ত ভারতের হাইকমিশনার পঙ্কজ শরণ উপস্থিত ছিলেন। প্রতিনিধি দলকে শুভেচ্ছা জানাতে এসেছিলেন কণ্ঠসঙ্গীত শিল্পী পার্থ বড়ুয়া, বাংলাদেশের প্রথম এভারেস্ট বিজয়ী মুসা ইব্রাহিম ও মডেল-অভিনেত্রী বিদ্যা সিনহা মীম। ভারতীয় হাইকমিশনের ঊর্ধ্বতন কর্মকর্তারা এ সময় উপস্থিত ছিলেন।
পঙ্কজ শরণ বলেন, এই সফরে অনেক কিছু শেখা ও জানার সুযোগ রয়েছে। এর মাধ্যমে ১০০ জনের মধ্যে অন্যরকম একটি বন্ধুত্ব তৈরি হবে। সফরে তারা বিভিন্ন ধরনের অভিজ্ঞতা অর্জন করবেন। ভারত ঘুরে তারা ভিন্ন মানুষ হয়ে দেশে ফিরবেন_ এমন আশাবাদ ব্যক্ত করেন তিনি।
প্রণব মুখার্জির আগ্রহে ২০১২ সাল থেকে এ সফরের আয়োজন করে আসছে ভারত। এ নিয়ে চতুর্থবারের মতো বাংলাদেশ থেকে প্রতিনিধি দল ভারতে যাচ্ছে। এ প্রতিনিধি দলে রয়েছে ঢাকা বিশ্ববিদ্যালয়ের ২২ শিক্ষার্থী, বাংলাদেশ প্রকৌশল বিশ্ববিদ্যালয়ের ছয়জন, বঙ্গবন্ধু মেডিকেল বিশ্ববিদ্যালয়ের ছয়জন, রাজশাহী বিশ্ববিদ্যালয়ের ১২ জন, ব্র্যাক বিশ্ববিদ্যালয়ের ১০ জন, ইন্ডিপেন্ডেন্ট বিশ্ববিদ্যালয়ের পাঁচজন, শান্ত-মারিয়াম ইউনিভার্সিটির চারজন, চট্টগ্রাম বিশ্ববিদ্যালয় ও শাহজালাল বিশ্ববিদ্যালয় মিলিয়ে ১৩ জন, সাংবাদিক, বিশ্ববিদ্যালয় শিক্ষক, চিত্রশিল্পী, আম্পায়ারসহ ১৬ জন।
আমন্ত্রিত প্রতিনিধি দলের সদস্যরা প্রথমে ঢাকা থেকে নয়াদিলি্ল যাবেন। নয়াদিলি্লর কুতুব মিনার, হুমায়ুনের সমাধি ছাড়াও বেশ কয়েকটি ঐতিহাসিক স্থান পরিদর্শন করবেন তারা। পরে আগ্রায় যাবে প্রতিনিধি দলটি। সেখানে তাজমহল দেখে তারা যাবেন জয়পুর (রাজস্থান)। সেখানে ফতেহপুর সিক্রি পরিদর্শন করে রাজস্থানে একটি উৎসবে অংশ নেবেন তারা। জয়পুরে একদিন থেকে প্রতিনিধি দলটি কলকাতার উদ্দেশে রওনা দেবে। ১১ অক্টোবর পর্যন্ত শান্তিনিকেতনসহ বেশ কিছু দর্শনীয় স্থান পরিদর্শন করে ওইদিন রাতেই তারা ঢাকায় ফিরবেন।

